চট্টগ্রাম ব্যুরো  মিরসরাই ট্র্যাজেডিতে বেঁচে যাওয়া গুরুতর আহত শিশু-কিশোরদের চট্টগ্রাম মেডিকেল কলেজ (চমেক) হাসপাতাল থেকে চট্টগ্রামের বেসরকারি দুটি হাসপাতালে স্থানান্তর করা হয়েছে। চমেক হাসপাতালের ইনটেনসিভ কেয়ার ইউনিটে (আইসিইউ) সিট খালি না থাকায় ১০ জনকে নগরীর জামাল খানের সেন্টার পয়েন্ট হাসপাতাল ও পাঁচলাইশের সার্জিস্কোপ হাসপাতালের ২ নম্বর  ইউনিটে স্থানান্তর করা হয়। এর মধ্যে সার্জিস্কোপে চারজন এবং সেন্টার পয়েন্টে ছয়জনকে স্থানান্তর করা হয়। তিন হাসপাতালে মৃত্যুর সঙ্গে লড়ছে ১৫ শিশু-কিশোর। সার্জিস্কোপের আইসিইউতে আশঙ্কাজনক অবস্থায় রয়েছে মিরসরাইয়ের স্কুলছাত্র কাজল সেন (১৪)। মঙ্গলবার বিকেলে সেন্টার পয়েন্ট হাসপাতাল করিডোরে নীরবে অশ্রুপাত করছিলেন কাজলের বাবা শিবপ্রসাদ নাথ। কাজলকে দেখাশোনা করছিলেন তার চাচাতো ভাই সুজন। আইসিইউতে থাকা অন্য তিনজনও পুরোপুরি শঙ্কামুক্ত নয়। এ হাসপাতালে চিকিৎসাধীন অন্য তিনজন হলো_ পলাশ (১২), নাজমুল (১২) ও মিন্টু চন্দ্র দাশ  (১২)।  বেসরকারি হাসপাতাল সেন্টার পয়েন্টে স্থানান্তর করা হয়েছে ছয়জনকে। তারা হলো_ জুয়েল বড়ুয়া (১৩), রায়হান (১৪), মোঃ আরিফ (১৪), মুসলিম উদ্দিন (১৮), মোঃ শুভ (১২) ও নয়ন শীল (১৩)।  সেন্টার পয়েন্টের আইসিইউতে কর্তব্যরত চিকিৎসক রুম্মান জানান, রায়হানের অবস্থা খারাপ। অন্যদের অবস্থাও একেবারে আশঙ্কামুক্ত নয়।  এদিকে গতকাল সকালে মিরসরাই স্বাস্থ্য কমপ্লেক্স থেকে চার আহতকে চমেক হাসপাতালে স্থানান্তর করা হয়। তারা হলো_ আশিক রেজভী (১২), মেহেদী হাসান (১২), রায়হান উদ্দিন (১২) ও আবদুল মান্নান (১৪)। এছাড়া হাবিব উল্লাহ  (১২) নামে একজন রাখা হয়েছে চমেক হাসপাতালের আইসিইউতে।  আহতদের বেসরকারি হাসপাতালে স্থানান্তর প্রসঙ্গে জানতে চাইলে হাসপাতালের আইসিইউতে শয্যা সংকটের কথা উল্লেখ করেন চমেক হাসপাতালের পরিচালক ব্রিগেডিয়ার জেনারেল মোস্তাফিজুর রহমান। তিনি সমকালকে বলেন, সংশ্লিষ্ট সবার সঙ্গে কথা বলে স্থানান্তরের সিদ্ধান্ত নেওয়া হয়েছে।